Kasper Hoff og Jan Solheim

GAMERZ BIND 1

DE UKENDTE

Gyldendal

KAPITEL 1
Baghold

Timmo presser ryggen mod muren og venter. Nede på pladsen kan han se sine folk gå i position bag olietønder og parkerede biler. Det er gode folk, han har med sig i dag. De kender alle sammen deres pladser. Alle på nær en enkelt noob – en nybegynder – der løber rundt på pladsen foran flaget og vifter i luften med en seksskuds Smith & Wesson revolver i hver hånd som en anden cowboy. Han holder ikke tre sekunder, når fjenden kommer. Timmo overvejer at give ham besked på at gå i dækning, men dropper det. Han må lære det på den hårde måde.

Timmo skifter fra sit tunge stormgevær til en granatkaster med infrarødt sigte. Den har kostet ham dyrt, 200 credits, men den er det værd. Med det infrarøde sigtekorn kan man se, om der er modstandere, der gemmer sig i skyggerne i de mørke gyder.

Han zoomer ind og scanner horisonten, leder efter tegn på fjendtlig aktivitet. Modstanderen kan komme fra to sider: enten gennem gyden, der fører ned til pladsen, eller fra siden over tagene. Gyden er det oplagte valg, fordi det er den direkte vej, og fordi der er masser af ting, man kan bruge som dækning, mens man rykker frem. At løbe over tagene kræver mere erfaring, for hvis man misser et spring, ender man nede i en labyrint af smalle gader, og så har man mistet både initiativet og overblikket.

Timmo sukker. Hvor bliver de af?

(Timmo): Kan nogen se dem?

(Poppedrengen): Nej.

(Tonser): Nej.

(Anders139): Næ.

(Timmo): Hvor bliver de af? De burde være her nu.

(Tonser): Lol. De er for bange for os.

Nede på pladsen hopper noob’en stadig rundt foran flaget, som om han har myrer i underbukserne. Timmo skifter igen til geværet. Han kan ikke lide det her. Der er gået næsten tre minutter, siden banen startede. Det andet hold skulle have været her for længe siden.

(Timmo): Hvor bliver de af?

(Poppedrengen): Tålmodighed, Timmo, tålmodighed.

Poppedrengen har ret. Tålmodighed er ikke en af Timmos stærke sider.

Måske er der en fejl på serveren? Det sker sjældent, men det sker. Så står man og venter i hundrede år, og der kommer ingen modstander. Og Timmo hader at vente. Han hopper ned fra taget, løber over pladsen og kravler op på en balkon på den modsatte side. Forsigtigt stikker han hovedet op over kanten. Der er ikke nogen i gyden, og heller ikke på tagene.

(Poppedrengen): Hey? Hvad laver du?

Kom tilbage.

(Timmo): Vi angriber.

(Tonser): WTF???

(Anders139): Troede vi spillede defensivt??

(Timmo): Ny taktik. Til angreb!!!

(Poppedrengen): Hvem passer på flaget?

(Anders139): Det er selvmord.

(Tonser): Lol. Vores leder er blevet sindssyg.

De andre knurrer, men de følger ordren. Det er Timmo, der er leder på holdet. Han har lige så mange XP som de fire andre tilsammen. Hvis ikke de gør, hvad han siger, så kick’er han dem af holdet, og det ved de.

De rykker frem over tagene i tæt formation. De skiftes til at dække hinanden, mens de løber fra skorsten til skorsten. Alle på nær noob’en, som falder ned fra taget næsten med det samme. Ham ser de ikke igen foreløbig.

Da de kommer til det åbne stykke i udkanten af byen, har de stadig ikke set skyggen af fjenden. Det er en fejl i spillet, det er helt sikkert.

De er næsten henne ved modstanderens base, da helvede pludselig bryder løs. Kugler og granater regner ned over dem. Timmo kaster sig ned bag en mur og ser febrilsk i alle retninger.

(Timmo): Hvor er de??

(Anders139/død): Bag os.

Timmo ser bagud, der hvor de lige kommer fra, og ganske rigtigt: Hele modstanderholdet står på taget af en stor bygning og spammer dem med alt, hvad de har. Pis! Hvordan er de kommet derop, uden at han har set dem? Deres leder må være god.

Anders139 er død. Tonser kravler rundt langs murene og prøver at gemme sig, mens de fylder ham med bly. Timmo tjekker sit eget liv. Det er nede i det røde felt. Han bruger to forbindingspakker og kommer op på næsten fuldt liv.

Et par meter fra ham dør Tonser i en gigantisk eksplosion, der kaster hans krop flere meter op i luften.

(Poppedrengen): Vi er færdige. Sagde det jo.

Timmo bander indvendigt. Poppedrengen har ret. Det er hans, Timmos, skyld, at de er ved at få mega stryg. De har to døde, og de har ikke så meget som såret en eneste modstander. Det er direkte pinligt. Nu er der kun ham og poppedrengen tilbage. Og noob’en, men ham skal de ikke regne med nogen hjælp fra. Timmo kan mærke vreden boble op i sig. En ting er at dø, noget andet at blive ydmyget. Det skal de få betalt. Han vil tage to modstandere med sig i graven, mindst.

(Timmo): Dæk mig.

(Poppedrengen): Kk.

Kk betyder OK – det er hurtigere at skrive det på den måde, forbi man kun skal trykke på én tast. Mens Poppedrengen løber mod venstre og tiltrækker fjendens ild, forsvinder Timmo ind i gadernes labyrintiske netværk. Her er han på hjemmebane. Når han bliver voksen, er det stedet her, han vil tænke tilbage på som sit barndomskvarter. Ikke den kedelige gade, hvor han bor med sin mor og far og sin lillesøster. Her i spillet kender han hvert eneste hus, hvert eneste gemmested, hvert eneste skudhul i hver eneste mur.

Den første fjende når ikke at se ham, før det er for sent. Med dødelig præcision placerer Timmo en granat mellem hans fødder.

(Tonser/død): Yiii-haa! Gj, Timmo!

Gj. Good job. Timmo smiler grumt. Endnu en modstander dukker op. Han stormer frem mod Timmo, mens han fyrer den ene salve af efter den anden med sin oversavede pumpgun. Det er er et effektivt våben, men han skal tæt på for at ramme.

Timmo bliver stående og venter på ham, iskold. Først, da modstanderen kun er et par meter væk, trækker Timmo sin elektriske tazer og lammer ham med 10.000 volt gennem kroppen.

Modstanderen prøver at stikke af. Han gemmer sig bag en skorsten, mens han fumler med en forbinding, men det er for sent. Timmo fyrer en granat mod muren bag skorstenen. Han behøver ikke engang ramme modstanderen. Eksplosionen er nok til at gøre det af med ham.

Timmo finder de to næste modstandere i kamp med noob’en. De har trængt ham op i en krog, og de hygger sig med at dræbe ham langsomt. De har lagt deres våben og kæmper nu kun med de bare hænder. Timmo kan ikke lade være med at smile. Det var sådan noget, han selv kunne finde på. Noob’en forsvarer sig bravt, men han har ikke en chance mod de to erfarne modstandere.

Timmo hopper ned mellem dem og sætter dem ud af spillet med et par velrettede stød med sin tazer. Noob’en hopper glad rundt og hugger huller i luften med sin kniv. Som om det var ham, der vandt kampen.

Timmo efterlader noob’en ved de to lig. Han er alligevel mere til besvær. Nu er der kun deres leder tilbage. Men hvor er han?

Pludselig mærker Timmo tvivlen komme krybende. Han efterlod flaget uden beskyttelse. Har han begået en fejl? Det er ellers regel nummer et: Lad aldrig flaget ude af syne. Selv den mest håbløse noob ved det. Og alligevel gjorde han det. Igen. Shit.

Det tager ham under et minut at nå tilbage til flaget. Han ånder lettet op, da han ser, at det stadig står, hvor det skal, midt på pladsen. Men Timmo glæder sig for tidligt. Ved siden af flaget står modstandernes leder. Hans navn svæver i luften over hans hoved: Ludo. Underligt navn, synes Timmo. Hvem gider hedde det samme som et børnespil? Hvorfor ikke Yatzy, nu han er i gang? Eller Matador?

Men det er ikke det eneste underlige ved ham. Hvorfor tager han ikke flaget? Det er det, spillet går ud på, men han står bare ved siden af det og ser på Timmo, der nærmer sig.

Timmo forstår. Det er en udfordring. Ludo er ligeglad med de XP, man får for at vinde banen. Han vil bare vinde over Timmo. Han kæmper for æren. Mand mod mand. Leder mod leder.

Timmo smiler grumt og trækker sin gøb. Ingen har slået ham i åben kamp, så længe nogen kan huske tilbage. Ikke siden opdateringen til version 1.6.3 sidste vinter i hvert fald. Og han har ikke tænkt sig at tabe nu.

GAMERZ

De Ukendte er nået til anden runde i Galaxy-turneringen, men måske er kampen tabt, allerede før den er begyndt, for Tims forældre har opdaget, at han slet ikke går til ishockey, som han har sagt. Tim får hjælp af pigen Anna, der har sine helt egne grunde til at dække over ham, og snart kan jagten på Gudernes Maske begynde …

De Ukendte (1)
Gudernes Maske (2)

Flere bøger på vej!

GAMERZ

De Ukendte (1)

Gudernes Maske (2)

Flere bøger på vej

Gamerz 1 - De ukendte

Kasper Hoff og Jan Solheim

1. e-bogsudgave 2014

ePub-produktion: Rosendahls – BookPartnerMedia

Forside af Jan Solheim

ISBN 978-87-02-15606-5

© Kasper Hoff, Jan Solheim og Gyldendal 2014

Denne bog er beskyttet af lov om ophavsret.
Kopiering til andet end personlig brug må kun ske efter aftale med forlag og forfatter.

www.gyldendal.dk